താലിബാന്റെ ക്രൂരതകള് ഇനി ലോകമറിയരുത്: മാധ്യമപ്രവര്ത്തകരെ തിരഞ്ഞുപിടിച്ച് കൊല്ലുന്നതായി റിപ്പോര്ട്ട് കാബൂള്: അഫ്ഗാനിസ്ഥാനില് താലിബാന് ക്രൂരതകള് തുടരുകയാണ്. സ്ത്രീകള്ക്ക് പ്രത്യേക സുരക്ഷ ഉണ്ടാകുമെന്നും അവരുടെ അവകാശങ്ങള് ഹനിക്കുന്ന നിയമങ്ങള് നടപ്പിലാക്കില്ലെന്നും താലിബാന് പ്രഖ്യാപിച്ചെങ്കിലും ഇതിനു വിപരീതമായ സംഭവങ്ങളാണ് രാജ്യത്ത് നടക്കുന്നത്. കാബൂളില് താലിബാന് സ്ത്രീകള്ക്കും കുട്ടികള്ക്കും എതിരെ നടത്തിവരുന്ന ക്രൂരതകള് ലോകത്തിനു മുന്നില് എത്തിക്കുന്ന മാധ്യമപ്രവര്ത്തകരാണ് താലിബാന്റെ പുതിയ ഇര. അഫ്ഗാനിസ്ഥാനില് മാധ്യമപ്രവര്ത്തകരെയും ന്യൂനപക്ഷവിഭാഗക്കാരെയും താലിബാന് തിരഞ്ഞുപിടിച്ച് വകവരുത്തുന്നതായി റിപ്പോര്ട്ട്. ജര്മന് ടി.വി. ചാനലായ ടോയിഷ് വെല്ലെയുടെ ഡി.ഡബ്ല്യു. മാധ്യമപ്രവര്ത്തകന്റെ ബന്ധുവിനെ താലിബാന് വധിച്ചു. മാധ്യമപ്രവര്ത്തകനെ തിരഞ്ഞുപിടിച്ച് വീട്ടിലെത്തിയ സംഘമാണ് ഇയാളെ കൊലപ്പെടുത്തിയത്. മറ്റൊരാള്ക്ക് പരിക്കേറ്റിട്ടുണ്ട്. മറ്റ് മാധ്യമപ്രവര്ത്തകരുടെ വീടുകളിലും സംഘം തിരച്ചില് നടത്തി. തങ്ങള്ക്കെതിരായ വാര്ത്തകള് നല്കുന്നവരെ ഇല്ലാതാക്കുകയാണ് ഇവരുടെ ലക്ഷ്യമെന്ന് വ്യക്തം. മാധ്യമപ്രവര്ത്തകരെ താലിബാന് ലക്ഷ്യമിടുന്നതിന് തെളിവാണിതെന്ന് നിരീക്ഷകര് ചൂണ്ടിക്കാണിക്കുന്നു. ഡി.ഡബ്ല്യു. ഡയറക്ടര് ജനറല് പീറ്റര് ലിംബേര്ഗ് സംഭവത്തെ അപലപിച്ചു. അഫ്ഗാനിസ്താനിലെ മാധ്യമപ്രവര്ത്തകര്ക്ക് ജാഗ്രതാമുന്നറിയിപ്പ് നല്കിയിട്ടുണ്ട്. പുറംലോകമറിയാത്ത മരണങ്ങളും ആക്രമണ സംഭവങ്ങളും വേറെയുമുണ്ടാവാം. ഭരണമേറ്റെടുത്തതോടെ താലിബാന് ന്യൂനപക്ഷപീഡനം തുടരുമെന്ന ഭീതിയും ആംനെസ്റ്റി പങ്കുവെച്ചു. അതേസമയം താലിബാനെതിരായ പഴയകാല സമൂഹമാധ്യമ ഇടപെടലുകളും പോസ്റ്റുകളും മായ്ക്കാനുള്ള തത്രപ്പാടിലാണ് അഫ്ഗാന് പൗരന്മാര്. ഈ പേരില് താലിബാന്റെ നോട്ടപ്പുള്ളിയാകുമോ എന്ന ഭയം ഇവര്ക്കുണ്ട്. മനുഷ്യാവകാശ പ്രവര്ത്തകരും മാധ്യമപ്രവര്ത്തകരുമാണ് ഇപ്പോള് ഇവരുടെ ലക്ഷ്യം.